|  |  |
| --- | --- |
|  | REPUBLIKA HRVATSKA |
|  | **KOPRIVNIČKO - KRIŽEVAČKA ŽUPANIJA**Župan |

KLASA: 323-01/13-01/4

URBROJ: 2137/1-05/04-13-3

Koprivnica, 9. kolovoza 2013.

 PREDSJEDNIKU I VIJEĆNICIMA

 Županijske skupštine Koprivničko-križevačke županije

PREDMET: Informacija o lovnom gospodarstvu tijekom 2012. godine na području Koprivničko-križevačke županije

 Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13. – pročišćeni tekst) podnosim Županijskoj skupštini Informaciju o lovnom gospodarstvu tijekom 2012. godine na području Koprivničko-križevačke županije na razmatranje i prihvaćanje.

 Za izvjestitelja u radnim tijelima određuje se Denis Maksić pročelnik Upravnog odjela za poljoprivredu, ruralni razvoj i turizam.

 ŽUPAN:

 Darko Koren, ing.građ.

Na temelju članka 37. Statuta Koprivničko –križevačke županije („Službeni glasnik Koprivničko–križevačke županije“ broj 7/13.) Županijska skupština Koprivničko–križevačke županije na sjednici održanoj donijela je

**ZAKLJUČAK**

**o prihvaćanju Informacije o**

**lovnom gospodarstvu tijekom 2012. godine**

**na području Koprivničko – križevačke županije**

**I.**

Prihvaća se Informacija o lovnom gospodarstvu tijekom 2012. godine na području Koprivničko–križevačke županije KLASA: 323-01/13-01/4, URBROJ: 2137/1-05/04-13-4, od lipnja 2013.

**II.**

Ovaj Zaključak objavit će se u „ Službenom glasniku Koprivničko – križevačke županije“.

ŽUPANIJSKA SKUPŠTINA

KOPRIVNIČKO – KRIŽEVAČKE ŽUPANIJE

KLASA: 323-01/13-01/4

URBROJ: 2137/1-05/04-13-5

Koprivnica, 2013.

 PREDSJEDNIK:

 Damir Felak, dipl. ing.

|  |  |
| --- | --- |
|  | REPUBLIKA HRVATSKA |
|  | KOPRIVNIČKO - KRIŽEVAČKA ŽUPANIJAUpravni odjel za poljoprivredu,ruralni razvoj i turizam |

KLASA:323-01/13-01/4

### URBROJ:2137/1-05/04-13-4

INFORMACIJA O LOVNOM GOSPODARSTVU

TIJEKOM 2012. GODINE NA PODRUČJU

KOPRIVNIČKO-KRIŽEVAČKE ŽUPANIJE

Koprivnica, lipanj 2013.

**1.0. UVOD**

 Zakonom o lovstvu u Republici Hrvatskoj (''Narodne novine'' broj 140/05, 75/09. i 153/09) uređuje se gospodarenje lovištem i divljači. Gospodarenje obuhvaća uzgoj, zaštitu, lov i korištenje divljači i njezinih dijelova. Divljač je dobro od interesa za Republiku Hrvatsku i ima njezinu osobitu zaštitu.

Lovišta se ustanovljuju prema vrsti divljači koja prirodno obitava ili se uzgaja na površinama zemljišta, prema broju divljači koja se prema mogućnostima staništa može uzgajati na tim površinama i namjeni lovišta.

Državna lovišta ustanovljuje ministar odlukom o ustanovljenju državnog lovišta ili uzgajališta divljači na prijedlog stručne komisije Ministarstva.

Zajednička lovišta ustanovljava i izmjene granica provodi odlukom o ustanovljenju zajedničkog lovišta nadležno tijelo na području kojega se nalaze površine zemljišta, na prijedlog stručne komisije i uz prethodnu suglasnost Ministarstva.

Pravo lova u lovištu izvršava se kao pravo i dužnosti provedbe lovnogospodarske osnove ili programa uzgoja divljači i sklopljenog ugovora o zakupu, odnosno koncesiji. Bez odobrene lovnogospodarske osnove ili programa uzgoja divljači i ugovora o zakupu, odnosno koncesiji, ne može se izvršavati pravo lova.

Lovnogospodarska osnova jest desetogodišnji planski akt za gospodarenje lovištem kojim se utvrđuje gospodarenje za razdoblje od dana davanja suglasnosti na lovnogospodarsku osnovu do 31. ožujka desete lovne godine.

**2.0. ZAJEDNIČKA LOVIŠTA U KOPRIVNIČKO-KRIŽEVAČKOJ ŽUPANIJI**

 Na području Koprivničko-križevačke županije formirano je šest zajedničkih lovišta od kojih su njih pet u zakupu Lovačkog saveza Koprivničko-križevačke županije, a jedno u zakupu Lovačkog društva ''Sveti Hubert'' Križevci.

* **Zajedničko otvoreno lovište broj VI/104 – ''KOPRIVNICA 1''**,površine 38 879 ha, nalazi se u centralnom dijelu Podravine, nizinskog je tipa, smješteno između granice sa Republikom Mađarskom na sjeveru i obronaka Bilogore na jugu. Zapadni dio lovišta proteže se do obronaka Kalnika. Teren blago pada prema rijeci Dravi koja je ujedno i najniži dio lovišta. Lovištem prolazi velik broj cesta i puteva različitog značaja, od magistralnih do poljskih koji povezuju naseljena mjesta unutar lovišta, presijecaju šumske površine u svrhu lakšeg iskorištavanja drvne mase, te omogućuju prilaze pojedinim poljoprivrednim parcelama. Svi putevi nam ukazuju na veliku urbaniziranost površine lovišta.

Lovište obiluje vodom. Svi vodeni tokovi idu od vrhova Kalnika i Bilogore prema rijeci Dravi i pripadaju dravskom slivu. Svi potoci koji dolaze s Kalnika i Bilogore tokom cijele godine obiluju vodom tako da i u najsušnijem periodu vode ima dovoljno. Od zapadnog do istočnog dijela lovišta protječe rijeka Drava sa svojim starim rukavcima što su ostaci starog korita rijeke. Od većih umjetnih jezera u ovome lovištu nalaze se jezera Šoderica i Jegeniš, te više manjih šoder graba i tršćaka.

Tla se kreću od toplih do hladnih, više ili manje pogodnih za obitavanje raznih vrsta divljači. Prema Koppenu područje lovišta ''Koprivnica 1'' ima značajke toplo umjerene kišne klime. Za klimu je karakteristična pojava mraza i snijega u hladnome dijelu godine, može biti u nekoliko navrata isprekidana toplim razdobljima, što ima za posljedicu otapanje snijega. Srednja mjesečna temperatura zraka u godini je u rasponu od -3°C do 18°C, a temperatura najtoplijeg mjeseca nije niža od 22°C. Oborine su jednolično raspoređene tokom cijele godine, te nema izrazito sušnih razdoblja. Hladniji dio godine je siromašniji oborinama od toplijeg dijela. Srednja godišnja količina oborina je oko 900 mm.

Najveći dio površine šuma pripada mezofilnoj zajednici hrasta lužnjaka i običnog graba. Skupu mezofilnih asocijacija pripada i zajednica crne johe, poljskog jasena i sremze. Ona se razvija metodom isušivanja močvarnih terena (bereka), na kojima su ranije bile zajednice crne johe sa šašem i poljskog jasena sa kasnim drijemavcem.

Dio uz rijeku Dravu su šume vrbe i crne johe sa heliofilnim grmljem na šljunčanim tlima. Na njih se vežu kompleksi terena obraslih šumama hrasta lužnjaka sa običnim grabom. U njima je podrast i prizemno rašće slabo razvijeno, a položajno zauzimaju grede. U nizinama (berekima) su sastojine crne johe sa poljskim jasenom u kojima je sloj grmlja i prizemnog rašća jače izražen.

Osmatranjem, stalnim praćenjem, te prebrojavanjem do 01.04.2007. utvrđene su vrste i broj divljači koja obitava u ovom lovištu.

U Tablici 1. prikazane su vrste divljači u lovištu ''Koprivnica 1''.

 Tablica 1. Pregled vrsta i broj divljači u lovištu ''Koprivnica 1''

|  |
| --- |
| **GLAVNE VRSTE** |
| **KRUPNA DIVLJAČ** | **BROJ** |
| jelen obični (Cervus elaphus L.) | 65 grla |
| divlja svinja (Sus scrofa L.) | 36 grla |
| srna obična (Capreolus capreolus L.) | 1070 grla |
| **SITNA DIVLJAČ** | **BROJ** |
| zec obični (Lepus europaeus P.) | 860 grla |
| fazan (Phasianus colchicus L.) | 1182 kljunova |
| divlja patka (Anas platyrhyncos L.) | 480 kljunova |
| **OSTALE VRSTE DIVLJAČI** |
| **STALNE VRSTE SITNE DLAKAVE DIVLJAČI** | **BROJ** |
| jazavac (Meles meles L.) | 102 grla |
| lisica (Vulpes vulpes L.) | 150 grla |
| kuna zlatica (Martes martes L.) | 100 grla |
| kuna bjelica (Martes foina L.) | 2 grla |
| lasica mala (Mustela nivalis L.) | 30 grla |
| dabar (Castor fiber L.) | - |
| puh (Glis glis L.) | 20 grla |
| **STALNE VRSTE SITNE PERNATE DIVLJAČI** | **BROJ** |
| trčka skvržulja (Perdix perdix L.) | 15 kljunova |
| vrana siva (Corvus corone cornix L.) | 200 kljunova  |
| vrana gačac (Corvus frugilegus L.)  | 180 kljunova |
| čavka (Coloeus monedula L.)  | 200 kljunova |
| svraka (Pica pica L.) | 120 kljunova |
| šojka (Garrulus glandarius L.) | 310 kljunova |
| crna liska (Fulica atra L.) | 40 kljunova |

 Osim navedenih vrsta divljači u lovištu prisutne su i druge životinjske vrste i to: Sezonske vrste {Selice stanarice [prepelica pućpura (Coturnix coturnix L.) i golub grivnjaš (Columba palumbus L.)], Selice prolaznice [šljuka kokošica (Gallinago gallinago L.) i šljuka šumska (Scolopax rusticola L.)], Selice zimovalice (divlja guska)}, lasica velika (Mustela erminea L.), hrčak (Cricetus cricetus L.), vjeverica (Sciurus vulgaris L.), jež (Erinaceus europaeus L.), vidra (Lutra lutra L.), jastreb kokošar (Accipiter gentilis L.), kobac ptičar (Accipiter nisus L.), škanjac mišar (Buteo buteo L.), vjetruša (Falco tinunculus L.). sova šumska (Strix aluco L.), ćuk (Athene noctua S.), roda bijela (Ciconia ciconia L.), čaplja siva (Ardea cinerea L.), čaplja danguba (Ardea purpurea L.), šljuka bekasina (Gallinago media L.).[[1]](#footnote-1)

* **Zajedničko otvoreno lovište broj VI/105 – ''KOPRIVNICA 2''**,površine 3 902 ha, smješteno je jugozapadno od grada Koprivnicei sjeveroistočno od grada Križevaca, odnosno južno od magistralne ceste Križevci – Koprivnica koja je na dijelu i sjeverozapadna granica lovišta. Lovište se prostire na sjeverozapadnim obroncima Bilogore, na krajnjem južnom dijelu Koprivničko-križevačke županije. Većim je dijelom nizinskog, a manjim dijelom brdskog tipa, odnosno na manjim dijelovima i na pojedinim vrhovima nadmorske visine prelaze 200 metara. Na području lovišta nalazi se veći broj naselja, a lovište je otvoreno velikim brojem raznih prometnica.

Nadmorske visine se kreću od 134 metara u potočnoj dolini rijeke Velike u južnom dijelu lovišta, u blizini naselja Ladislav Sokolovački pa do 275 metara na Manastirskom brijegu u sjeverozapadnom dijelu lovišta. Cijelo lovište ima brežuljkastu konfiguraciju terena, gdje se grebeni blago spuštaju prema riječnim i potočnim dolinama vodotoka Blizina, Brajinska, Milica, Velika rijeka, Kapelska rijeka, Rajčevica. Reljef je u lovištu uvjetovan geološkom podlogom koja je zbog svoje strukture kroz vrijeme bila podložna mehaničkom trošenju pa se cijeli krajolik odlikuje blagim reljefom.

 Šumske površine su najvećim dijelom u manjim i nešto većim, uglavnom rastrganim i izduženim šumskim kompleksima. Najveći šumski kompleks je Kamenik i nalazi se u sjeverozapadnom dijelu lovišta, a nadovezuje se na šumske komplekse Lipovica, Kovačica i Bilo. Iako se ovi kompleksi nadovezuju jedan na drugoga, oni su znatno razvučeni pa se uz njihove rubne dijelove nalazi veliki broj vinograda i oraničnih površina.

 Kroz lovište protječe više vodotoka i to uglavnom kroz svoje potočne doline. Na području lovišta nalaze se rječice i potoci koji pripadaju i savskom i dravskom riječnom slivu. Osim vodotoka, u lovištu postoje i brojni izvori kojima cijeli masiv Bilogore obiluje. Na području cijeloga lovišta oborinska voda ne leži dugo, a vode se sa lokalno poplavljenih površina brzo povlače. Sjeverna granica je vododijelnica savskog i dravskog sliva odnosno sve rječice i potoci ovoga lovišta pripadaju savskom slivu.

 Područje na kojem se nalazi ''Koprivnica 2'' prema Thornthwait-ovoj klasifikaciji pripada humidnoj klimi. Prema Koppenu ovo područje nosi oznaku toplo umjerene kišne klime s pojavom mrazeva i snijega u zimskom (hladnom) dijelu godine. Nije rijetka pojava da je zimski period isprekidan toplijim razdobljima, što uzrokuje topljenje snijega. Srednja godišnja temperatura zraka u proljetnom razdoblju iznosi 10,5°C. Najhladnije godišnje doba je zima kada je srednja vrijednost temperature zraka 0,5°C, što je najniža vrijednost u odnosu na druga godišnja doba. Ljeto je najtoplije godišnje doba sa srednjom vrijednošću temperature od 19,1°C, dok su proljeće i jesen podjednako topli, odnosno srednja vrijednost temperature zraka u jesen je 10,6°C.

 Osnovna geološka formacija je Kenozoik, a razdoblje Pleistocen. Najveći dio lovišta leži na lesu ili praporu kao matičnom supstratu. Na takvom matičnom supstratu razvila su se lesivirana tla ili luvisol, smeđa eutrična tla i smeđa eutrična lesivirana tla. Ova tla odlikuju se dubljim profilom, svježa su, dobro opskrbljena hranjivima te pogoduju šumskoj i poljoprivrednoj proizvodnji. U ostalom manjem dijelu lovišta, uz potočne doline, geološku podlogu čine aluvijalni nanosi rječica i potoka koji teku lovištem.

 Vegetaciju ovog lovišta dijelimo u dvije osnovne skupine; prirodni biljni pokrivač i poljoprivredni biljni pokrivač. Odnos površina ide u korist poljoprivrednim površinama (oranične, livadske, pašnjačke i ostale), a prirodni biljni pokrivač čine šumske zajednice s manjim dijelom, oko 42% ili 1489 ha, od sveukupne lovne površine. Ukupna površina šuma i šumskih zemljišta iznosi dakle 1489 ha, od toga je oko 932 ha u državnom vlasništvu. Šumske fitocenoze na ovom području pripadaju eurosibirsko-sjevernoameričkoj regiji, a to su:

1. Ilirska šuma hrasta kitnjaka i običnog graba (Epimedio – Carpinetum betuli/Ht. 1938/Borh. 1963),
2. Šuma hrasta kitnjaka i običnog graba s vlasuljom (Festuco drymeiae – Carpinetum betuli Vukelić/1990/1991),
3. Submontanska bukova šuma s trepavičastim šašem (Carici pilosae – Fagetum sylvaticae Pelcer 1979 prov.),
4. Bukova šuma s bekicom (Luzulo – Fagetum sylvaticae Mausel 1937)
5. Šuma hrasta lužnjaka i običnog graba (Carpino betuli – Quercetum roboris /Anić 1959/Rauš 1969),
6. Šuma johe s drhtavim šašem (Carici brizoides – Alnetum Horvat 38.).

Za obračun lovnoproduktivnih površina pod šumom u zajedničkom otvorenom lovištu broj VI/105 – ''KOPRIVNICA 2'' ima 932 ha državnih i 557 ha privatnih šuma i šumskog zemljišta. Gospodarenje privatnim šumama nije dovoljno stručno, šume su dijelom devastirane, a zastupljeni su svi dobni razredi.

 Brojno stanje divljači i životinjskih vrsta od značaja je za uzgoj divljači i utvrđeno je brojanjem, opažanjem, praćenjem i procjenom te brojenjem tragova divljači.

U Tablici 2. prikazane su vrste i brojno stanje divljači u lovištu ''Koprivnica 2'' na dan 01. travnja 2007. godine.

 Tablica 2. Pregled vrsta i broj divljači u lovištu ''Koprivnica 2''

|  |
| --- |
| **GLAVNE VRSTE** |
| **KRUPNA DIVLJAČ** | **MUŠKO** | **ŽENSKO** | **UKUPNO** |
| srna obična (Capreolus capreolus L.) | 36 | 39 | 75 grla |
| divlja svinja (Sus scrofa L.) | 7 | 7 | 14 grla |
| **SITNA DIVLJAČ** |  |  | **BROJ** |
| zec obični (Lepus europaeus P.) | 28 | 27 | 55 grla |
| fazan (Phasianus colchicus L.) | 15 | 60 | 75 kljunova |
| **OSTALE VRSTE DIVLJAČI** |
| **STALNE VRSTE DIVLJAČI** | **MUŠKO** | **ŽENSKO** | **UKUPNO** |
| jelen obični (Cervus elaphus L.) | 5 | 5 | 10 grla |
| jazavac (Meles meles L.) | 4 | 4 | 8 grla |
| divlja mačka (Felis sylvestris Schr.) | 1 | 1 | 2 grla |
| kune (Martes sp.) | 6 | 6 | 12 grla |
| lisica (Vulpes vulpes L.) | 7 | 8 | 15 grla |
| čagalj (Canis aureus L.) |  |  |  |
| tvor (Mustela putorius L.) | 3 | 3 | 6 grla |
| trčka skvržulja (Perdix perdix L.) | 7 | 8 | 15 kljunova |
| divlje patke | 12 | 12 | 24 kljunova |
| vrana siva (Corvus corone cornix L.) | 10 | 10 | 20 kljunova  |
| čavka zlogodnjača (Coloeus monedula L.)  | 5 | 5 | 10 kljunova |
| svraka (Pica pica L.) | 7 | 8 | 15 kljunova |
| šojka kreštalica (Garrulus glandarius L.) | 15 | 15 | 30 kljunova |

Osim navedenih vrsta divljači u lovištu prisutne su i druge životinjske vrste i to: Sezonske vrste {Prolazne vrste [prepelica pućpura (Coturnix coturnix L.), šljuka bena (Scolopax rusticola L.), šljuka kokošica (Gallinago gallinago L.), patke divlje], Selice stanarice [prepelica pućpura (Coturnix coturnix L.), golub divlji grivnjaš (Columba palumbus L.), patke divlje], Selice zimovalice [patke divlje]}.[[2]](#footnote-2)

* **Zajedničko otvoreno lovište broj VI/106 – ''KOPRIVNICA 3''**,površine 1 133 ha,je brdovito lovište i nalazi se na centralnim dijelovima i padinama istočnih obronaka Kalnika. Splet brežuljaka nalazi se u svim smjerovima ali je ipak najzastupljeniji smjer sjeveroistok-jugozapad. Posljedica takvog prostiranja brežuljaka i brda je prisutnost svih južnih i svih sjevernih ekspozicija što omogućava postojanje zimskih i ljetnih staništa divljači na relativno malom prostoru, ali ne umanjuje potrebu za sezonskom migracijom divljači.

Najviša kota je 313 m.n.v. u predjelu Sjeveruša dok je najniža 171 m.n.v. što daje naslutiti (relativna visinska razlika od 142 m na relativno malom prostoru) da se u lovištu nalaze značajne strmine, da je teren ispresijecan brdskim jarugama i vododerinama, te je mjestimično blago valovit, a mjestimično vrlo strm. Izrazitih vertikalnih padina u lovištu nema, kao ni izrazito visokih vrhova ili kota.

Kroz lovište protječu manji vodotok Segovina i još neki manji u kojima ima vode tokom cijele godine. Lovište obiluje vodom, te ima nekoliko izvora. Oborine stvaraju potočiće koji su duljeg ili kraćeg postojanja. Proljeće i jesen obiluju vodom koja se mjestimično zadržava i cijele godine, te omogućava kaljužanje jelenske divljači i divljih svinja.

Klimatski lovište pripada području umjerene kontinentalne klime koja se odlikuje umjerenom temperaturom i zimskim prekidom vegetacije. Mrazovi i snijeg se javljaju u hladno godišnje doba, ali su gotovo uvijek prekidani toplim razdobljima, tako da je dugotrajni snježni pokrov neredovita pojava. Prema Kopennu ovo područje nosi oznaku tople umjerene kišne klime. Oborine su u ovom tipu klime podjednako raspoređene tokom čitave godine s tim da manje količine padnu u hladnom dijelu godine. Srednja mjesečna temperatura zraka je u najtoplijeg mjeseca ispod vrijednosti od 22°C.

U lovištu šuma učestvuje sa 70%, a poljoprivredne površine sa 30%, te je prisutnost biocenoza šume i šumskog zemljišta veća od poljoprivrednog zemljišta i kultura. Šumske sastojine u ovome lovištu nalaze se u području eurosibirsko-sjevernoameričke regije odnosno njene ilirske provincije. Viši dijelovi lovišta, a to je najveći dio, pripadaju svezi bukovih šuma (Fagion Illyricum Hor.38.) sa zajednicom bukve sa šašom (Carici pilosae-Fagetum Pelcer 82.) i fragmentalno raspoređenom zajednicom bukve sa bekicama (Luzulo\_Fagetum Wraber). U širim jarcima mjestimično se javlja šuma johe s drhtavim šašem (Carici brizoides\_Alnetum) s pripadnošću svezi Alno-Quercion roboris i šuma hrasta lužnjaka i običnog graba (Carpino betuli-Quercetum roboris Rauš 69.) s pripadnošću svezi grabovih šuma (Carpinom betuli illyricum Hor.58.).

U Tablici 3. prikazane su vrste i brojno stanje divljači u lovištu ''Koprivnica 3'' utvrđeno osmatranjem i prebrojavanjem 01. travnja 2010. godine

 Tablica 3. Pregled vrsta i broj divljači u lovištu ''Koprivnica 3''

|  |  |
| --- | --- |
| **GLAVNE VRSTE DIVLJAČI** | **brojnost divljači** |
| srna obična (Capreolus capreolus L.) | 42 | grla |
| divlja svinja (Sus scrofa L.) | 20 | grla |
| **SPOREDNE VRSTE DIVLJAČI** |  |  |
| jazavac (Meles meles L.) | 4 | grla |
| mačka divlja (Felis silvestris Schr.) | 2 | grla |
| kuna sp. (Marte ssp.) | 4 | grla |
| zec obični (Lepus europaeus Pall.) | 18 | grla |
| lisica (Vulpes vulpes L.) | 10 | grla |
| čagalj (Canis aureus L.) | 2 | grla |
| fazan (Phasianus sp. L.) | 15 | kljunova |
| vrana sp. (Corvus sp.) | 10 | kljunova |
| svraka (Pica pica L.) | 5 | kljunova |
| šojka kreštalica (Garrulus glandarius L.) | 20 | kljunova |
| **SEZONSKE VRSTE DIVLJAČI (prolaznice-zimovalice)** |  |  |
| šumska šljuka (Scolopax rusticola L.) |  |  |
| prepelica pućpura (Coturnix coturnix L.) |  |  |
| divlji golub grivnjaš (Columba palumbus L.) |  |  |

Osim navedenih vrsta divljači u lovištu prisutne su i druge životinjske vrste koje stalno ili povremeno obitavaju u lovištu ili na širem području lovišta.[[3]](#footnote-3)

* **Zajedničko otvoreno lovište VI/101 – ''KRIŽEVCI''**, površine 45 757 ha,prostire se na području grada Križevacate općine Sveti Ivan Žabno i Sveti Petar Orehovec, na području Koprivničko-križevačke županije. Sa sjevera je omeđeno Kalničkom gorom, koju čini niz paralelnih i nastavljajućih grebena u smjeru jugozapad – sjeveroistok. Istočna granica ide dolinom Oslovice od njenog izvora do ušća u rijeku Glogovnicu i dijeli Kalnik od Bilogore. Zapadna granica je dolina rijeke Lonje koja odjeljuje Kalnik od Medvednice. Prema jugu nema neke izrazite granice.

Nadmorska visina lovišta kreće se od najniže točke 119 m.n.v. u predjelu rijeke Velike do 546 m.n.v. u predjelu Ljuba – voda. Iz ovog je vidljivo da visinska amplituda lovišta iznosi oko 427 metara, što znači da ono ima razvijenu konfiguraciju terena. Nagibi terena su izraženi, veći dio lovišta je brežuljkast, a manji dio uz rijeke je ravan te na pojedinim dijelovima i sklon kratkotrajnim poplavama.

Prema planu pedokartografskih radova područje lovišta ''KRIŽEVCI'' dijeli se na tri geomorfološki odvojene cjeline: trup Kalnika, kalničko prigorje i potočne doline. Trup Kalnika: Kalnik pripada srednje hrvatskom gorju i čini dio tzv. Žumberačko-medvedničko-kalničkog gorskog niza koji se pruža u smjeru jugozapad-sjeveroistok. Zapadno od Kalnika je Hrvatsko Zagorje, a prema sjeveru i sjeveroistoku pruža se podravska nizina. Južno i jugoistočno od Kalnika nalazi se zavala srednje Hrvatske. Prema zapadu obronci Kalnika postupno prelaze u prigorje Medvednice i Ivančice.

Trup Kalnika je uzak i kratak, a sastoji se od tri niza planinskih vrhova. Morfološki i pejzažno najizrazitiji je južni, rubni dio u kojem se nalazi najviši vrh Kalnik (643 m). Taj niz je građen iz krednopalaocenskih vapnenačko – dolmitnih breča, otpornih na erozije i to je jedini dio Kalnika tako građen. Mjestimice je odvojen potočnim dolinama, ali usprkos tome dominira krajolikom. Potočne doline dijele trup Kalnika na više odvojenih dijelova, pa je formiran rebrasti brežuljkasti revir. Kalničko prigorje je izgrađeno iz klasičnih sedimenata tercijara i mladih geoloških formacija sklonih eroziji. Ispresijecani su brojnim potočnim dolinama pa se u specifičnoj geomorfologiji izdvajaju izdužena rebra i manji vrhovi. Potočne doline izgrađene su iz različitih sedimenata holocenske starosti. Tvorba tala ovisi o teksturi i dubini ovih supstrata, prisutstvu karbonata i hidrološkim prilikama.

Voda je jedan od tri najvažnija čimbenika za opstanak svakog živog bića. Ona ima znakovitu ulogu u svakom lovištu. Važna je za opstanak i rast vegetacije koja služi za prehranu i zaklon divljači. Dio vodotoka na sjeveru pripada slivu rijeke Drave (Rakov potok, Stiper, Ljuba potok). Oni grade uske, duboko usječene potočne doline u kojima se erozijom akumulira grublji materijal propustan za vodu pa se pedogeneza odvija u antropomorfnim uvjetima.

Trup Kalnika i Kalničko prigorje gusto su ispresjecani vodotocima koji pripadaju slivu rijeke Save (Sudovec, Kamešnica, Grabovec, Reka, Črnec, Klenovec, Orovčec, Salnik, Koruška i rijeka Glogovnica, koja se u gornjem dijelu naziva Klanica). Ovi potoci u gornjem toku grade uži i dublje doline koje se postupno šire.

Prema Koppenu ovo je područje toplo umjerene kišne klime s pojavom mrazeva i snijega u zimskom dijelu godine. Nije rijetka pojava da je zimski period isprekidan toplijim razdobljima, što uzrokuje topljenje snijega. Oborine su tijekom godine podjednako raspoređene. No možemo primijetiti da je hladniji dio godine siromašniji oborinama od toplijeg dijela godine. Prosječna godišnja količina oborina je pala za 50 mm što također nije bez značaja jer se ta pojava negativno odražava na izvore i male vodotoke – smanjuje se količina vode.

Vegetaciju ovog lovišta dijelimo u dvije osnovne skupine: prirodni biljni pokrivač i poljoprivredni biljni pokrivač. Odnos površina ide u korist poljoprivrednim površinama (oranične, livadske, pašnjačke i ostale), a prirodni biljni pokrivač čine šumske zajednice s manjim dijelom od sveukupne površine lovišta. Ukupna površina šuma i šumskih zemljišta iznosi 13910 ha, a od toga je 4824 ha u državnom vlasništvu. Šumske fitocenoze na ovom području pripadaju eurosibirsko-sjevernoameričkoj regiji, a to su:

1. Šuma hrasta lužnjaka i običnog graba (Carpino betuli – Quercetum roboris/Anić 1959/Rauš 1969),
2. Šuma hrasta lužnjaka i velike žutilovke (Genisto elatae – Quercetum roboris Ht. 1938),
3. Ilirska šuma hrasta kitnjaka i običnog graba (Epimedio – Carpinetum betuli /Ht.38/Bohr. 1963),
4. Submontanska bukova šuma s trepavičastim šašem (Carici pilosae – Fagetum sylvaticae Pelcer 1979 prov.),
5. Bukova šuma panonskog dijela Hrvatske (Fagetum croaticum pannonicum Horv. 1938),
6. Šuma johe s drhtavim šašem (Carici brizoides – Alnetum glutinosae Horvat 1938),
7. Šuma poljskog jasena s kasnim drijemovcem (Leucoio – Fraxinetum angustifoliae Glav. 1959).

Brojno stanje divljači i životinjskih vrsta od značaja za uzgoj divljači utvrđeno je brojanjem, opažanjem, praćenjem i procjenom te brojenjem tragova divljači. Na taj način je utvrđeno brojno stanje i starosna struktura krupne divljači.

U Tablici 4. prikazane su vrste i brojno stanje divljači u lovištu ''Križevci''.

 Tablica 4. Pregled vrsta i broj divljači u lovištu ''Križevci''

|  |
| --- |
| **GLAVNE VRSTE** |
| **KRUPNA DIVLJAČ** | **MUŠKO** | **ŽENSKO** | **UKUPNO** |
| jelen obični (Cervus elaphus L.) | 14 | 14 | 28 grla |
| srna obična (Capreolus capreolus L.) | 319 | 319 | 638 grla |
| divlja svinja (Sus scrofa L.) | 21 | 21 | 42 grla |
| **SITNA DIVLJAČ** |  |  | **BROJ** |
| zec obični (Lepus europaeus Pall.) | 480 | 480 | 960 grla |
| fazan obični (Phasianus sp. L.) | 180 | 180 | 360 kljunova |
| **OSTALE VRSTE DIVLJAČI** |
| **STALNE VRSTE DIVLJAČI** | **MUŠKO** | **ŽENSKO** | **UKUPNO** |
| jazavac (Meles meles L.) | 40 | 40 | 80 grla |
| divlja mačka (Felis sylvestris Schr.) | 15 | 15 | 30 grla |
| kuna bjelica (Martes foina EHR.) | 75 | 75 | 150 grla |
| kuna zlatica (Martes martes L.) | 75 | 75 | 150 grla |
| dabar (Castor fiber L.) | 3 | 3 | 6 grla |
| lisica (Vulpes vulpes L.) | 60 | 60 | 120 grla |
| čagalj (Canis aureus L.) | 2 | 2 | 4 grla |
| tvor (Mustela putorius L.) | 40 | 40 | 80 grla |
| trčka skvržulja (Perdix perdix L.) | 30 | 30 | 60 kljunova |
| divlje patke | 125 | 125 | 250 kljunova |
| vrana siva (Corvus corone cornix L.) | 100 | 100 | 200 kljunova  |
| čavka zlogodnjača (Coloeus monedula L.)  | 50 | 50 | 100 kljunova |
| svraka (Pica pica L.) | 50 | 50 | 100 kljunova |
| šojka kreštalica (Garrulus glandarius L.) | 150 | 150 | 300 kljunova |

Osim navedenih vrsta divljači u lovištu prisutne su i druge životinjske vrste i to: Sezonske vrste {Prolazne vrste [šljuka bena (Scolopax rusticola L.), šljuka kokošica (Gallinago gallinago L.), patke divlje, divlja guska (Anser fabalis Latham.)], Selice stanarice (gnjezdarice) [prepelica pućpura (Coturnix coturnix L.), golub divlji grivnjaš (Columba palumbus L.), patke divlje], Selice zimovalice [divlja patka gluhara (Anas platyrhynchos L.), divlja patka kržulja (Anas crecca L.), divlja guska (Anser fabalis Latham.)]}.[[4]](#footnote-4)

* **Zajedničko otvoreno lovište broj VI/102 – ''ĐURĐEVAC 1''**, površine 22 977 ha,smješteno je u sjeverozapadnoj Hrvatskoj, na području Koprivničko-križevačke županije. Lovište obuhvaća obronke sjevernih padina Bilogore i ravnicu između tih obronaka i rijeke Drave. Lovište se manjim dijelom nalazi uz rijeku Dravu i uz državnu granicu s Republikom Mađarskom. Od rijeke Drave i državne granice Republike Hrvatske sa Republikom Mađarskom, lovište obuhvaća ravnicu te blago valovite terene i obronke Bilogore na jugu, gdje nadmorske visine prelaze 200 metara. Pretežiti dio lovišta (oko 90%) je nizinskog karaktera, a manji dio južnom i jugozapadnom dijelu lovišta brdskog je tipa s malim nadmorskim visinama jer se obronci Bilogore blago spuštaju prema dravskoj nizini. Nadmorske visine kreću se između 110,3 m.n.v. kod Podravskih Sesveta uz istočnu granicu lovišta, da bi visine postepeno rasle prema jugu, odnosno do Bilogore gdje je najveća nadmorska visina na vrhu Vis (289,0 m) koji se nalazi neposredno uz granicu lovišta, ali nije na njegovom području.

Površine lovišta predstavljaju dio Panonske nizine gdje se akumulirao rastrošni materijal. U riječnoj dolini Drave akumulirale su se znatne mase šljunaka i pijeska, aluvijalni nanosi nastali u novijoj geološkoj prošlosti, starosti oko 1 milijun godina.

Voda je jedan od tri najvažnija čimbenika za opstanak svakog živog bića. Ona ima znakovitu ulogu u svakom lovištu. Kroz lovište ''Đurđevac 1'' protječe više manjih i većih vodotoka koji pripadaju slivu rijeke Drave, koja je na dijelu lovišta i njegova sjeverna granica. Osim rijeke Drave sjevernim dijelom lovišta teče i kanal Bistra te kanalizirani potok Zdelja. Sjeveroistočnim dijelom lovišta teče potok Čivičevac, u koji se ulijeva Turnički potok. Istočnim dijelom lovišta teku Kopanjek i Rajzerovac. Od južnog i jugozapadnog, brežuljkastog i brdskog dijela lovišta teku prema i kroz izrazito nizinski, ravničarski dio lovišta potoci: Suhara, Kozarevac, Suha Katalena, Žutica, Sirova Katalena, Stara Katalena, Barna potok, Turnički potok, Hotova, Zdelja. Ovi vodotoci uz povremene, jer gotovo svakim jarkom za vrijeme kišnog perioda Bilogorom teče povremeni vodotok, odvode vodu s Bilogore koja obiluje izvorima kojih ima i na području lovišta. Osim navedenih vodotoka lovište obiluje lokalnim depresijama, barama, tršćacima i vlažnim terenima koji su obrasli vrbama i topolama, u kojima se voda zadržava duže ili kraće vrijeme tokom godine.

Prema Koppenu ovo je područje toplo umjerene kišne klime s pojavom mrazeva i snijega u zimskom (hladnom) dijelu godine. Nije rijetka pojava da je zimski period isprekidan toplijim razdobljima, što uzrokuje topljenje snijega. Srednja godišnja temperatura zraka iznosi 10,5°C. Najhladnije godišnje doba je zima kada je srednja vrijednost temperature zraka 0,5°C, što je najniža vrijednost u odnosu na druga godišnja doba. Ljeto je najtoplije godišnje doba sa srednjom vrijednošću temperature od 19,1°C, dok su proljeće i jesen podjednako topli, odnosno srednja vrijednost temperature zraka u jesen je 10,6°C.

Vegetaciju ovog lovišta dijelimo u dvije osnovne skupine; prirodni biljni pokrivač i poljoprivredni biljni pokrivač. Odnos površina ide u korist poljoprivrednim površinama (oranične, livadske, pašnjačke i ostale), a prirodni biljni pokrivač čine šumske zajednice s manjim dijelom, oko 35% ili 6898 ha, od sveukupne površine. Ukupna površina šuma i šumskih zemljišta iznosi 6898 ha, od toga je 4182 ha u državnom vlasništvu. Šumske fitocenoze na ovom području pripadaju eurosibirsko-sjevernoameričkoj regiji, a to su:

1. Šuma hrasta lužnjaka i običnog graba (Carpino betuli-Quercetum roboris/Anić 1959/Rauš 1969),
2. Šuma hrasta lužnjaka i velike žutilovke (Genisto elatae-Quercetum roboris Ht. 1938),
3. Šuma poljskog jasena s kasnim drijemovcem (Leucoio-Fraxinetum angustifoliae Glav. 1959),
4. Submontanska bukova šuma s trepavičastim šašaem (Carici pilosae-Fagetum sylvaticae Pelcer 1979 prov.),
5. Ilirska šuma hrasta kitnjaka i običnog graba (Epimedio-Carpinetum betuli/Ht. 1938/Borh 1963),
6. Šuma hrasta kitnjaka i običnog graba s vlasuljom (Festuco drymeiae-Carpinetum betuli Vukelić/1990/1991),
7. Rakitov šibljak (Salicetum purpureae Wend.-Zel.52),
8. Šuma bijele vrbe s broćikom (Galio-Salicetum albae Rauš 1973),
9. Šume bijele vrbe i crne topole (Salici albae-Populetum nigrae, Tx. 1931),
10. Šuma crne i bijele topole (Populetum nigro-albae Slav. 1952.),
11. Šuma johe s drhtavim šašem (Carici brizoides-Alnetum Horvat 38.),
12. Šuma vrba i topola (Salici-Populetum),

Brojno stanje divljači i životinjskih vrsta od značaja je za uzgoj divljači i utvrđeno je brojanjem, opažanjem, praćenjem i procjenom te brojenjem tragova divljači. Na taj način je utvrđeno brojno stanje i starosna struktura krupne divljači, dok je brojno stanje sitne divljači utvrđeno prebrojavanjem na primjernim plohama i procjenom.

U Tablici 5. prikazane su vrste i brojno stanje divljači na dan 01. travnja 2006. godine u lovištu ''Đurđevac 1''.

Tablica 5. Pregled vrsta i broj divljači u lovištu ''Đurđevac 1''

|  |
| --- |
| **GLAVNE VRSTE** |
| **KRUPNA DIVLJAČ** | **MUŠKO** | **ŽENSKO** | **UKUPNO** |
| jelen obični (Cervus elaphus L.) | 17 | 19 | 36 grla |
| srna obična (Capreolus capreolus L.) | 210 | 230 | 440 grla |
| divlja svinja (Sus scrofa L.) | 37 | 39 | 76 grla |
| **SITNA DIVLJAČ** |  |  | **BROJ** |
| zec obični (Lepus europaeus Pall.) | 360 | 360 | 720 grla |
| fazan (Phasianus sp. L.) | 110 | 590 | 700 kljunova |
| divlje patke | 150 | 150 | 300 kljunova |
| **OSTALE VRSTE DIVLJAČI** |
| **STALNE VRSTE DIVLJAČI** | **MUŠKO** | **ŽENSKO** | **UKUPNO** |
| jelen lopatar (Dama dama L.) | 6 | 6 | 12 grla |
| jazavac (Meles meles L.) | 7 | 8 | 15 grla |
| divlja mačka (Felis sylvestris Schr.) | 4 | 4 | 8 grla |
| kune (Martes sp.) | 15 | 15 | 30 grla |
| lisica (Vulpes vulpes L.) | 50 | 50 | 100 grla |
| čagalj (Canis aureus L.) |  |  |  |
| tvor (Mustela putorius L.) | 9 | 9 | 18 grla |
| trčka skvržulja (Perdix perdix L.) | 85 | 85 | 170 kljunova |
| vrana siva (Corvus corone cornix L.) | 35 | 35 | 70 kljunova |
| čavka zlogodnjača (Coloeus monedula L.)  | 25 | 25 | 50 kljunova |
| svraka (Pica pica L.) | 25 | 25 | 50 kljunova |
| šojka kreštalica (Garrulus glandarius L.) | 35 | 35 | 70 kljunova  |

Osim navedenih vrsta divljači u lovištu prisutne su i druge životinjske vrste i to: Sezonske vrste {Prolazne vrste [prepelica pućpura (Coturnix coturnix L.), šljuka bena (Scolopax rusticola L.), šljuka kokošica (Gallinago gallinago L.), divlja guska (Anser fabalis Latham.), patke divlje, liska crna (Fulica atra L.)], Selice stanarice (gnjezdarice) [prepelica pućpura (Coturnix coturnix L.), golub divlji grivnjaš (Columba palumbus L.), patke divlje, liska crna (Fulica atra L.)], Selice zimovalice [ divlja guska (Anser fabalis Latham.), patke divlje, liska crna (Fulica atra L.)]}.[[5]](#footnote-5)

* **Zajedničko otvoreno lovište broj VI/103 – ''ĐURĐEVAC 2''**, površine 3 030 ha,je nizinskog tipa i smješteno je u sjeverozapadnom dijelu Republike Hrvatske, na području Koprivničko-križevačke županije. Lovište se prostire u nizinskom dijelu toka rijeke Drave, uz državnu granicu s Republikom Mađarskom, na području općina Ferdinandovac i Novo Virje. Lovište se prostire većim dijelom s desne, a manjim dijelom i sa lijeve obale rijeke Drave, a nalazi se sjeveroistočno od grada Đurđevca po kojemu je lovište i dobilo ime. Veći dio lovišta je ili je bio reljefno oblikovan utjecajima rijeke Drave, koja teče sjevernim dijelom lovišta.

Lovište nema razvijenu konfiguraciju terena. Najniža točka u lovištu je 110,0 m.n.v. i to uz samo jugoistočnu granicu lovišta, koja je ujedno i državna granica prema Republici Mađarskoj, u predjelu Vrbina. Najviša kota je 114,7 m.n.v. u blizini mjesta Novo Virje, uz samu zapadnu granicu lovišta. Cijelo područje lovišta blago se spušta od zapada prema istoku prateći tok rijeke Drave, a ta razlika u nadmorskim visinama je vrlo mala. Lovište je izrazito ravničarsko, bez izrazitih i vidljivih uzvisina, brežuljčića i kota. Zbog toga u mikroreljefu dolazi razlika u povišenim gredama i nizinama naročito na dijelu lovišta oko rijeke Drave. Sjeverni i istočni dio lovišta, oko rijeke Drave, pun je mikrodepresija, bara, rukavaca i uleknuća koja su tijekom cijele godine vlažna ili s vodom, odnosno ne presušuju. Isto tako na cijeloj površini lovišta ima uleknuća, bara, tršćaka i mikrodepresija, tako da lovište nema problema sa opskrbom vodom. Poplave na ovom području nisu česte. Cijelo lovište je pleistocena valovita ravan sa karakterističnim terasnim reljefom.

Voda je jedan od tri najvažnija čimbenika za opstanak svakog živog bića. Ona ima znakovitu uloga u svakom lovištu. Kroz zajedničko otvoreno lovište broj VI/103 – ''ĐURĐEVAC 2'' protječe rijeka Drava u sjevernom i istočnom dijelu lovišta. Prateći državnu granicu između Republike Hrvatske i Republike Mađarske, koja je ujedno i granica lovišta, državna granica na nekoliko mjesta presijeca tok rijeke Drave tako da se lovište prostire i s lijeve i sa desne strane rijeke Drave. Uz rijeku Dravu, čitava površina lovišta ispresijecana je starim rukavcima rijeke Drave, Starom Dravom i depresijama. Osim rijeke Drave i Stare Drave, od vodotoka na području lovišta nalazi se još potok Pačica koji se nalazi u južnom dijelu lovišta.

Područje u kojem se nalazi zajedničko otvoreno lovište broj VI/103 – ''ĐURĐEVAC 2'' prema Koppenu pripada području toplo umjerene kišne klime s pojavom mrazeva i snijega u zimskom (hladnom) dijelu godine. Srednja godišnja temperatura zraka u proljetnom razdoblju iznosi 10,5°C. Najhladnije godišnje doba je zima kada je srednja vrijednost temperature zraka 0,5°C, što je najniža vrijednost u odnosu na druga godišnja doba. Ljeto je najtoplije godišnje doba sa srednjom vrijednošću temperature od 19,1°C, dok su proljeće i jesen podjednako topli, odnosno srednja vrijednost temperature zraka u jesen je 10,6°C.

Vegetaciju ovog lovišta dijelimo u dvije osnovne skupine: prirodni biljni pokrivač i poljoprivredni biljni pokrivač. Prirodni biljni pokrivač čine šumske zajednice s oko 40% ili 977 ha, od sveukupne lovne površine, dok poljoprivredne površine (oranične. livadske i ostale) zauzimaju oko 60% ili oko 1496 ha lovišta. Ukupna površina šuma i šumskih zemljišta iznosi 977 ha, od toga je 277 ha u državnom vlasništvu. Šumske fitocenoze na ovom području pripadaju eurosibirsko-sjevernoameričkoj regiji, a to su:

1. Šuma hrasta lužnjaka i običnog graba (Carpino betuli-Quercetum roboris/Anić 1959/Rauš 1969),
2. Šuma hrasta lužnjaka i velike žutilovke (Genisto elatae-Quercetum roboris Ht. 1938),
3. Šuma poljskog jasena s kasnim drijemovcem (Leucoio-Fraxinetum angustifoliae Glav. 1959),
4. Šuma crne i bijele topole (Populetum nigro-albae Slav. 1952.),
5. Šume bijele vrbe i crne topole (Salici albae-Populetum nigrae, Tx. 1931),
6. Šuma bijele vrbe s broćikom (Galio-Salicetum albae Rauš 1973),
7. Rakitov šibljak (Salicetum purpureae Wend.-Zel.52),
8. Šuma crne johe s dugoklasim šašem (Carici elongatae-Alnetum glutinosae W. Koch 1926).

Brojno stanje divljači i životinjskih vrsta od značaja je za uzgoj divljači i utvrđeno je brojanjem, opažanjem, praćenjem i procjenom te brojenjem tragova divljači. Na taj način je utvrđeno brojno stanje i starosna struktura krupne divljači, dok je brojno stanje sitne divljači utvrđeno prebrojavanjem na primjernim plohama.

U Tablici 6. prikazane su vrste i brojno stanje divljači na dan 01. travnja 2007. godine u lovištu ''Đurđevac 2''.

Tablica 6. Pregled vrsta i broj divljači u lovištu ''Đurđevac 2''

|  |
| --- |
| **GLAVNE VRSTE** |
| **KRUPNA DIVLJAČ** | **MUŠKO** | **ŽENSKO** | **UKUPNO** |
| jelen obični (Cervus elaphus L.) | 13 | 13 | 26 grla |
| srna obična (Capreolus capreolus L.) | 21 | 21 | 42 grla |
| divlja svinja (Sus scrofa L.) | 11 | 11 | 22 grla |
| **SITNA DIVLJAČ** |  |  | **BROJ** |
| zec obični (Lepus europaeus Pall.) | 23 | 23 | 46 grla |
| fazan (Phasianus sp. L.) | 15 | 70 | 85 kljunova |
| divlje patke | 100 | 100 | 200 kljunova |
| **OSTALE VRSTE DIVLJAČI** |
| **STALNE VRSTE DIVLJAČI** | **MUŠKO** | **ŽENSKO** | **UKUPNO** |
| jelen lopatar (Dama dama L.) | 3 | 3 | 6 grla |
| jazavac (Meles meles L.) | 2 | 2 | 4 grla |
| divlja mačka (Felis sylvestris Schr.) | 2 | 2 | 4 grla |
| kune (Martes sp.) | 5 | 5 | 10 grla |
| dabar (Castor fiber L.) | 1 | 1 | 2 grla  |
| lisica (Vulpes vulpes L.) | 10 | 10 | 20 grla |
| čagalj (Canis aureus L.) |  |  |  |
| tvor (Mustela putorius L.) | 2 | 2 | 4 grla |
| trčka skvržulja (Perdix perdix L.) | 10 | 10 | 20 kljunova |
| vrana siva (Corvus corone cornix L.) | 7 | 8 | 15 kljunova |
| čavka zlogodnjača (Coloeus monedula L.)  | 7 | 8 | 15 kljunova |
| svraka (Pica pica L.) | 5 | 5 | 10 kljunova |
| šojka kreštalica (Garrulus glandarius L.) | 10 | 10 | 20 kljunova  |

Osim navedenih vrsta divljači u lovištu prisutne su i druge životinjske vrste i to: Sezonske vrste {Prolazne vrste [prepelica pućpura (Coturnix coturnix L.), šljuka bena (Scolopax rusticola L.), šljuka kokošica (Gallinago gallinago L.), divlja guska (Anser fabalis Latham.), patke divlje, liska crna (Fulica atra L.)], Selice stanarice (gnjezdarice) [prepelica pućpura (Coturnix coturnix L.), golub divlji grivnjaš (Columba palumbus L.), patke divlje, liska crna (Fulica atra L.)], Selice zimovalice [ divlja guska (Anser fabalis Latham.), patke divlje, liska crna (Fulica atra L.)]}.[[6]](#footnote-6)

**3.0. ZAKUP LOVIŠTA**

 Područje Koprivničko-križevačke županije obuhvaća 6 zajedničkih otvorenih lovišta i 8 državnih lovišta koja su u koncesiji ili zakupu do razdoblja između 2015.-2036. godine.

 U Tablici 7. prikazana su lovišta s njihovim površinama, godišnjom lovozakupninom, kao i podaci o lovozakupniku i koncesionaru pojedinog lovišta.

 Tablica 7. Pregled zajedničkih i državnih lovišta na području Koprivničko-križevačke županije

|  |  |  |  |  |
| --- | --- | --- | --- | --- |
| **VLASNIŠTVO** | **BROJ INAZIV LOVIŠTA** | **LOVOZAKUPNIK** | **POVRŠINALOVIŠTA (ha)** | **IZNOSLOVOZAKUPNINE/KONCESIJE (kn)** |
| **1.** | **2.** | **3.** | **4.** | **5.** |
| Vlastito-državno | VI/1 - DUGAČKO BRDO | LD KUNAKoprivnica | 5407 | 52.100,00 |
| Vlastito-državno | VI/2 - ĐURĐEVAČKA BILOGORA | LU D.I. Čazma | 4379 | 111.100,00 |
| Vlastito-državno | VI/4 MESARICA PLAVO | LU SOKOLSokolovac | 4435 | 55.100,00 |
| Vlastito-državno | VI/5 NOVIGRADSKA PLANINA | LU JELEN DraganovecKoprivnica | 6019 | 86.000,00 |
| Vlastito-državno | VI/6 PESKI | HRVATSKE ŠUME d.o.o. | 14192 | 85.152,00 |
| Vlastito-državno | VI/8 POLUM | KTC d.d. | 7267 | 171.000,00 |
| Vlastito-državno | VI/9 REPAŠ | HRVATSKE ŠUME d.o.o. | 6252 | 62.520,00 |
| Vlastito-državno | VI/11 ORSAGOVICA | LU VEPAR Rasinja | 4842 | 53.238,00 |
| Zajedničko-županijsko | VI/101 KRIŽEVCI | LD SVETI HUBERTKRIŽEVCI | 45757 | 130.000,00 |
| Zajedničko-županijsko | VI/102 ĐURĐEVAC 1 | LS KOPRIVNIČKO-KRIŽEVAČKE ŽUPANIJE | 22977 | 107.000,00 |
| Zajedničko-županijsko | VI/103 ĐURĐEVAC 2 | LS KOPRIVNIČKO-KRIŽEVAČKE ŽUPANIJE | 3030 | 24.000,00 |
| Zajedničko-županijsko | VI/104 KOPRIVNICA 1 | LS KOPRIVNIČKO-KRIŽEVAČKE ŽUPANIJE | 38879 | 126.000,00 |
| Zajedničko-županijsko | VI/105 KOPRIVNICA 2 | LS KOPRIVNIČKO-KRIŽEVAČKE ŽUPANIJE | 3902 | 15.500,00 |
| Zajedničko-županijsko | VI/106 KOPRIVNICA 3 | LS KOPRIVNIČKO-KRIŽEVAČKE ŽUPANIJE | 1133 | 6.000,00 |
| **UKUPNO:** | **14** |   | **168471** | **1.084.710,00** |

 Ukupna površina na kojima su ustanovljena lovišta na području Koprivničko-križevačke županije iznosi 168 471 ha, a ukupan iznos lovozakupnine i koncesije za ta lovišta iznosi 1.084.710,00 kuna.

 **4.0. STANJE U LOVSTVU**

 Kako je Koprivničko-križevačka županija uglavnom poljoprivredni kraj sa velikim brojem poljoprivrednih površina, poljoprivreda je jedna od važnih djelatnosti u županiji. Budući da lovišta koja se nalaze na području županije u svom sastavu imaju i poljoprivredne površine dolazi do velikih šteta na tim površinama koju napravi divljač u potrazi za hranom. Ukupan iznos isplaćenih šteta na usjevima i vozilima za zajednička otvorena lovišta iznosi 696.039,33 kuna, pa prema tome možemo zaključiti da je to jedan od bitnih problema s kojim se lovci i poljoprivrednici moraju nositi svake godine.

 Koprivničko-križevačka županija u suradnji sa Lovačkim savezom Koprivničko-križevačke županije i Šumarskim fakultetom u Zagrebu kreće u izradu studije razvoja lovstva za zajednička lovišta koja bi dala detaljan uvid u stanje i probleme lovstva na području županije.

**5.0. PROGRAM ZA RAZVOJ I UNAPREĐENJE LOVSTVA NA PODRUČJU KOPRIVNIČKO-KRIŽEVAČKE ŽUPANIJE**

 Župan Koprivničko-križevačke županije donio je 30. rujna 2011. godine Odluku o subvencijama i donacijama za razvoj i unapređenje lovstva u Koprivničko-križevačkoj županiji („Službeni glasnik Koprivničko-križevačke županije“ broj 10/11).

 Ovom Odlukom utvrđuju se vrste subvencija/donacija u lovstvu za koje se dodjeljuju bespovratna novčana sredstva (u daljnjem tekstu: subvencija/ donacija), opći uvjeti, kriteriji i postupak dodjele, te prava i obveze korisnika subvencije/donacije.

 Koprivničko-križevačka županija je lovozakupnicima i koncesionarima zajedničkih lovišta i državnih lovišta na području Koprivničko-križevačke županije subvencionirala/donirala novčana sredstva za sljedeće namjene:

1. Unos pernate divljači u lovišta,

2. Unos zeca običnog u lovišta,

3. Unos krupne divljači u lovišta,

4. Premiju osiguranja lovišta za štete na divljači i od divljači, te za štete na lovnotehničkim i lovnogospodarskim objektima,

5. Suzbijanje zaraznih bolesti, odstrel grabežljivaca,

6. Izradu lovnogospodarske osnove,

7. Provedba lovnogospodarske osnove,

8. Troškovi garancije banke,

9. Lovno streljaštvo,

10. Osposobljavanje lovačkih pasa za rad u lovu,

11. Kupovina i najam zemljišta za osnivanje remiza za divljač, te nabavka repromaterijala u svrhu sprečavanja šteta od divljači,

12. Projekti razvoja lovnog turizma,

13. Izobrazba lovnih pripravnika,

14. Ishođenje dokumentacije potrebne za izgradnju novih i adaptaciju postojećih lovačkih domova i objekata za obradu i čuvanje mesa divljači (lokacijska dozvola, projektna dokumentacija, građevinska dozvola),

15. Sprečavanje štete od divljači,

16. Uređenje zaraštenih površina radi odvijanja prigonskih lovova,

17. Izgradnju i adaptaciju objekata za obradu i čuvanje mesa divljači,

18. Izgradnju i adaptaciju lovačkih domova.

 Na temelju podnesenih zahtjeva lovozakupnika i koncesionara isplaćen je iznos od 542.355,00 kuna.

 U Tablici 8. prikazan je broj podnesenih zahtjeva za pojedinu subvenciju/donaciju, te ukupan isplaćeni iznos subvencije/donacije po pojedinom zahtjevu.

Tablica 8. Broj podnesenih zahtjeva za pojedinu subvenciju/donaciju

|  |  |  |
| --- | --- | --- |
| **SUBVENCIJA/DONACIJA** | **BROJ PODNESENIH ZAHTJEVA** | **UKUPAN IZNOS kn** |
| Unos pernate divljači u lovišta | 3 | 15.000,00 |
| Unos zeca običnog u lovišta | 0 | 0 |
| Unos krupne divljači u lovišta | 0 | 0 |
| Premija osiguranja lovišta za štete na divljači i od divljači, te za štete na lovnotehničkim i lovnogospodarskim objektima | 12 | 241.766,42 |
| Suzbijanje zaraznih bolesti, odstrel grabežljivaca | 0 | 0 |
| Izradu lovnogospodarske osnove | 1 | 2.500,00 |
| Provedba lovnogospodarske osnove | 4 | 26.000,00 |
| Troškovi garancije banke | 10 | 29.251,57 |
| Lovno streljaštvo | 1 | 3.568,92 |
| Osposobljavanje lovačkih pasa za rad u lovu | 0 | 0 |
| Kupovina i najam zemljišta za osnivanje remiza za divljač, te nabavka repromaterijala u svrhu sprečavanja šteta od divljači | 5 | 41.500,00 |
| Projekti razvoja lovnog turizma | 0 | 0 |
| Izobrazba lovnih pripravnika | 5 | 13.000,00 |
| Ishođenje dokumentacije potrebne za izgradnju novih i adaptaciju postojećih lovačkih domova i objekata za obradu i čuvanje mesa divljači (lokacijska dozvola, projektna dokumentacija, građevinska dozvola) | 0 | 0 |
| Sprečavanje štete od divljači | 7 | 15.341,07 |
| Uređenje zaraštenih površina radi odvijanja prigonskih lovova | 2 | 121.179,00 |
| Izgradnja i adaptacija objekata za obradu i čuvanje mesa divljači | 0 | 0 |
| Izgradnja i adaptacija lovačkih domova | 3 | 31.248,86 |
| **UKUPNO:** | **59** | **542.355,00** |

**6.0. LOVAČKI SAVEZ KOPRIVNIČKO-KRIŽEVAČKE ŽUPANIJE**

 Lovački savez Koprivničko-križevačke županije ima 45 članica, i to 40 lovačkih udruga i društava, te 2 lovozakupnika i 3 koncesionara državnih lovišta, sa ukupno 1462 lovca i 30 stažista. Podijeljen je na 3 Lovna ureda: Lovni ured Koprivnica, Lovni ured Đurđevac i Lovni ured Križevci.

 Lovni ured Koprivnica u svojoj nadležnosti ima 18 Lovačkih udruga i društava, Lovni ured Đurđevac u svojoj nadležnosti ima 11 lovačkih udruga i društava, i Lovni ured Križevci u svojoj nadležnosti ima 16 lovačkih udruga i društava.

 Ciljevi Lovačkog saveza Koprivničko-križevačke županije su:

* djelovanje na području lovstva kao gospodarske i zaštitne djelatnosti očuvanja biološke i ekološke raznolikosti,
* usklađivanje odnosa zasnovanih na gospodarenju s divljači unutar lovišta te drugih lovnih i izvan lovnih površina Koprivničko-križevačke županije,
* provedba uzgoja, zaštite i lova, iskorištavanje divljači i njezinih dijelova uz očuvanje prirodnog staništa,
* njegovanje lovačke etike i običaja te zaštita prirode i okoliša.

S obzirom na trenutno važeće zakone, te niz pravilnika koji su proistekli iz istih, a da bi se što više pomoglo članicama Saveza da u gospodarenju svojim lovištima ispoštuju sve ono što je propisano važećim zakonima, te da bi bili ispravni pri inspekcijskim nadzorima, unutar Saveza osnovane su:

- tri stručne komisije za ocjenjivanje trofeja divljači stečenih u Zajedničkim lovištima Koprivničko-križevačke županije za područje Koprivnice, Đurđevca i Križevaca,

- povjerenstvo za lovno streljaštvo,

- ispitno povjerenstvo za polaganje lovačkih ispita.

Stručne komisije za ocjenjivanje trofeja divljači stečenih u Zajedničkim lovištima Koprivničko-križevačke županije izvršile su prikupljanje i ocjenjivanje trofeja divljači stečenih u 2011./2012. godini. Ukupno je ocjenjeno 388 trofeja, od kojih je 43 trofeja zavrijedilo medalje.

U Tablici 9. prikazan je broj i vrsta osvojenih medalja prema vrstama divljači.

Tablica 9. Broj i vrsta osvojenih medalja prema vrstama divljači

|  |  |
| --- | --- |
| vrsta divljači | MEDALJE |
| zlato | srebro | bronca | **sveukupno** |
| 2011./2012. | 2011./2012.2011. | 2011./2012.2011. | 2011./2012. |
| jelen | 1 | 4 | 5 | **10** |
| srnjak | 1 | 11 | 9 | **21** |
| vepar | 2 | 3 | 6 | **11** |
| lisica | 1 | - | - | **1** |
| **ukupno** | **5** | **18** | **20** | **43** |

 Lovački savez Koprivničko-križevačke županije sa svojim članicama aktivno je sudjelovao na Međunarodnom sajmu lova, ribolova, prirode i turizma u Varaždinu (12. – 14.10.2012.) i 4. Loreku – sajmu lova, ribolova, ekologije i ruralnog turizma u Gudovcu (26. i 27.5.2012.). Lovački savez Koprivničko – križevačke županije na sajmu u Gudovcu je bio predstavljen preko lovnog ureda Križevci (Sv. Hubert Križevci), a u Varaždinu je Lovački savez 2012. godine predstavljao lovni ured Koprivnica. Na sajmovima su dijeljeni prospekti i promidžbeni materijali naše županije kako bi posjetitelji što bolje upoznali lovstvo naše županije.

 Također, Lovački savez Koprivničko – križevačke županije na dan 21.4.2012. uključio se u koordiniranu akciju čišćenja divljih odlagališta otpada – „Zelena čistka“. Izvještaji s te akcije poslani su Lovačkom vjesniku i „zeleni čistki“. U suradnji s Koprivničko – križevačkom županijom lovački savez nastupio je 12. i 13.5.2012. u sklopu manifestacije „Dani travnjaka“ u natjecanju u kuhanju gulaša koji se prodavao po simboličnoj cijeni. Skupljena sredstva (2.000,00 kn) donirana su u humanitarne svrhe („Podravsko sunce“ Koprivnica). Isto tako, Lovački savez Koprivničko – križevačke županije sudjelovao je u izdavanju edukativne brošure „Droge“ – IPA sekcija Hrvatska (Međunarodno udruženje policajaca) na području naše županije. Svrha projekta je smanjiti i spriječiti problem ovisnosti u zajednici. Lovački savez je izvršio dotaciju za brošuru u iznosu od 3.162,50 kn.

 U sklopu Lovačkog saveza osnovano je ispitno povjerenstvo za polaganje lovačkih ispita i to za lovca, lovočuvara i ocjenjivača trofeja divljači. Prijavljenih kandidata za polaganje lovačkog ispita bilo je ukupno 30, te su svi uspješno položili ispit.

 Na području lovišta VI/104 – Đurđevac (Molve) 16.9.2012. održano je Županijsko natjecanje u Lovno kinološkom kupu Sv. Hubert Koprivničko-križevačke županije u organizaciji Lovačkog saveza, te je Lovački savez sudjelovao na 3. lovno kinološkom kupu Sv. Hubert u Zadru 6. i 7.10.2012. gdje su 3 naša natjecatelja osvojila 9. mjesto. Također, održane su i dvije lovnokinološke manifestacije na županijskoj razini – Ocjenjivanje oblika i ispita prirođenih osobina za ptičare i dizače divljači za lovišta br. VI/104 – Koprivnica i VI/101-13 – Sv. Hubert Križevci.

 Tijekom godine održano je 17 natjecanja u gađanju u disciplini ''trap'', te županijsko prvenstvo 20.5.2012. u Hlebinama na kojem je sudjelovalo 10 lovačkih udruga s po 6 članova. Održan je i „Kup“ Koprivničko – križevačke županije 6.5.2012. u Koprivničkim Bregima gdje je sudjelovalo 19 ekipa i 4 pojedinca. Održana su i 4 kola lige kroz koja su se 6 najboljih strijelaca (+1 rezerva) kvalificirali na državno prvenstvo HLS-a u disciplini „trap“ na streljani Bzenica (Požeško – slavonska županija). Kao predstavnici LS Koprivničko – križevačke županije osvojili su 7. mjesto, a pojedinačno je osvojeno 5. mjesto (Damir Mehkek).

**7.0. UPRAVNI ODJEL ZA POLJOPRIVREDU, RURALNI RAZVOJ I TURIZAM**

 Temeljem Zakona o lovstvu raspisuje se javni poziv vlasnicima zemljišta bez prava lova kojim vlasnici zemljišta bez prava lova, za zemljište koje je obuhvaćeno lovištima u Koprivničko-križevačkoj županiji mogu podići sredstva na ime naknade za zemljište. Ukoliko se tijekom godine ne iskoriste gore navedena sredstva, temeljem Odluke o subvencijama i donacijama za razvoj i unapređenje lovstva u Koprivničko-križevačkoj županiji (''Službeni glasnik Koprivničko-križevačke županije'' broj 10/11), raspisuje se natječaj za dodjelu subvencija i donacija za razvoj i unapređenje lovstva u Koprivničko-križevačkoj županiji za slijedeće namjene:

1. Unos pernate divljači u lovišta,

2. Unos zeca običnog u lovišta,

3. Unos krupne divljači u lovišta,

4. Premiju osiguranja lovišta za štete na divljači i od divljači, te za štete na lovnotehničkim i lovnogospodarskim objektima,

5. Suzbijanje zaraznih bolesti, odstrel grabežljivaca,

6. Izradu lovnogospodarske osnove,

7. Provedba lovnogospodarske osnove,

8. Troškovi garancije banke,

9. Lovno streljaštvo,

10. Osposobljavanje lovačkih pasa za rad u lovu,

11. Kupovina i najam zemljišta za osnivanje remiza za divljač, te nabavka repromaterijala u svrhu sprečavanja šteta od divljači,

12. Projekti razvoja lovnog turizma,

13. Izobrazba lovnih pripravnika,

14. Ishođenje dokumentacije potrebne za izgradnju novih i adaptaciju postojećih lovačkih domova i objekata za obradu i čuvanje mesa divljači (lokacijska dozvola, projektna dokumentacija, građevinska dozvola),

15. Sprečavanje štete od divljači,

16. Uređenje zaraštenih površina radi odvijanja prigonskih lovova,

17. Izgradnju i adaptaciju objekata za obradu i čuvanje mesa divljači,

18. Izgradnju i adaptaciju lovačkih domova.

 Na navedeni natječaj mogu se javiti lovozakupnici i koncesionari koji imaju u zakupu ili koncesiji zajednička lovišta ili državna lovišta (cijelo državno lovište ili veći dio državnog lovišta u Koprivničko-križevačkoj županiji), na području Koprivničko-križevačke županije, a nemaju dugovanja s naslova lovozakupnine ili koncesije.

 Kako su lovišta na području Koprivničko-križevačke županije bogata sa divljači, zbog prevelikog broja divljih svinja dolazi do velikih šteta na poljoprivrednim površinama. Iako su sva lovišta osigurana i osiguranja pokrivaju navedene štete, one su toliko učestale da poljoprivrednici ne mogu namiriti štetu samo putem osiguranja, pa u Upravni odjel za poljoprivredu, ruralni razvoj i turizam dolaze brojne pritužbe i molbe za pronalaženjem rješenja kako bi se brojno stanje te vrste divljači smanjilo. Zakonom o lovstvu je uređeno da su radi zdravstvene zaštite ljudi i životinja, županije, lovoovlaštenik, pravne i fizičke osobe koje obavljaju djelatnosti poljoprivrede i šumarstva, dužni organizirati smanjivanje broja divljači na ugroženim područjima na podnošljiv broj, odnosno sudjelovati u tome. Tako je u 2012. godini organizirano nekoliko sastanaka na tu temu, na kojim su prisustvovali i predstavnici nadležnog Ministarstva koje može donijeti rješenje ili naredbu o smanjenju brojnog stanja pojedine vrste divljači, što je kao rezultat sastanaka i dogovoreno.

 Kako se pojedina lovišta nalaze na području više županija potrebno je sukladno Zakonu o lovstvu prilikom ustanovljenja lovišta osnovati zajedničku stručnu komisiju kako bi se ustanovilo lovište. Ukoliko županije ne mogu osnovati zajedničku stručnu komisiju ili zajednička stručna komisija ne može donijeti prihvatljiv prijedlog, arbitražu će provesti i konačni prijedlog donijeti stručna komisija nadležnog Ministarstva. Na području Koprivničko-križevačke županije nekoliko je takvih lovišta u kojim postoji problem granica lovišta, te je organizirano nekoliko sastanaka stručne komisije kako bi se pokušale utvrditi granice lovišta. Trenutno se vezano uz jedno sporno područje nastoji osnovati zajednička stručna komisija kako bi se spor što prije i kvalitetnije riješio.

 Upravni odjel za poljoprivredu, ruralni razvoj i turizam vodi evidencije o broju lovozakupnika i koncesionara, uplaćenim lovozakupninama i koncesijama, te Središnju lovnu evidenciju.

**8.0. ZAKLJUČAK**

 Među mnogobrojnim načinima iskorištavanja prirodnih dobara lov je jedan od najstarijih načina. Lov je potrebno uskladiti s načelima zaštite prirode kako bi se stvorile mogućnosti za trajno iskorištavanje divljega životinjskog svijeta i za djelotvornost pri očuvanju njegova životnog prostora.

U današnje vrijeme lov može imati važnu ulogu pri stvaranju prihoda, osobito u područjima gdje su drugi izvori privređivanja ograničeni, ali stvaranje prihoda ne smije biti glavni razlog lova.

Danas je lov uskladio te svoje prvotne ciljeve s ekološkim, sportskim, gastronomskim, turističkim i drugim zadaćama, koje ima u suvremenom društvu. Uz to, ostaje nezastarivo socijalno značenje lovstva i za suvremenog čovjeka, kojemu je lov kao osobit oblik međuljudskog zajedništva u okružju autentične prirode, možda više nego ikad, mogućnost da se duhovno i tjelesno obnovi od posljedica stresnog načina života.

Cilj je izdići lovstvo kao segment gospodarstva na višu razinu, tj. stvoriti od ove vrste djelatnosti gospodarsku djelatnost koja će kroz projekte iz domene lovstva stvoriti mogućnost otvaranja novih radnih mjesta, a ujedno kroz lovstvo provoditi mjere zaštite i očuvanja okoliša i prirode, biljnog i životinjskog svijeta koji u toj prirodi živi.

Razvijanjem turističke ponude, infrastrukture u Koprivničko-križevačkoj županiji te postojanje kadrovskog potencijala, uz vrlo pogodan zemljopisni položaj, osiguravaju preduvjete da se već prisutan tradicionalan lovni turizam na ovim prostorima kvalitativno preusmjeri i intenzivira njegov razvoj. Naročito je važno povezati mogućnosti razvoja lovnoga turizma s agroturizmom čime će se povećati standard toga dijela stanovništva i dodatno motivirati zadržavanje mladih ljudi na selu.

Priroda je ovim prostorima podarila raznovrsne i bogate uvjete za život i razvoj divljači. Svi šumski predjeli prometno su dobro povezani. U lovištima se nalazi dosta otvorenih i zatvorenih čeka, što lovcima omogućuje ugodan boravak. Lov je naročito zanimljiv u proljeće, jesen i zimu, a u ovim lovištima je odstrijeljeno mnogo divljači s visokom ocjenom.

 Lovnogospodarska osnova je planski akt kojim se detaljno uređuje gospodarenje određenom vrstom divljači i lovištem za određeno razdoblje u skladu s mogućnostima staništa, te brojnosti i stanjem populacije divljači koja se uzgaja, i prisutnosti zaštićenih vrsta. Brojno stanje pojedinih vrsta divljači koje je navedeno u lovnogospodarskim osnovama zajedničkih i državnih lovišta, ne odgovara sadašnjem stanju na terenu, jer je došlo do znatnog povećanja broja divljači, naročito divljih svinja. Prema tome je potrebno izvršiti ponovno prebrojavanje ili reviziju lovnogospodarskih osnova kako bi se brojno stanje uskladilo, te dovelo do smanjenja šteta na površinama Koprivničko-križevačke županije.

Lovni turizam zauzima posebno mjesto u globalnoj turističkoj ponudi (koja je jedan od strateških pravaca razvoja Hrvatske) i temeljni je potencijal razvoja kontinentalnog turizma zbog iznimno bogatih lovišta s brojnim vrstama visoke i niske divljači.

Lovstvo je osim kao gospodarsku granu, potrebno gledati i kao vrstu sporta, rekreacije, hobija, te načina efikasne zaštite okoliša. Sve su to temelji na kojima se bazira razvoj lovnog turizma.

Lovstvo i lovni turizam planskim gospodarenjem fondom divljači, uređenjem lovišta te reguliranjem brojnog stanja nezaštićenih vrsta divljači, doprinose zaštiti čovjekove okoline, te uspostavljanju biološke ravnoteže. Lovni turizam je također i ekološki, uravnotežen s prirodom, odgovoran, kvalitetan, autentičan, elitan, ekskluzivan, edukativan. Uz sve navedeno ne dovodi do propadanja i iscrpljivanja prirodnih resursa, tako da ispunjava sve zahtjeve održivog ili razumnog gospodarenja.

Sve veći interes za lovni turizam proizlazi upravo iz njegovog ekonomskog značenja. Veliki ekonomski efekti lovnog turizma proizlaze iz činjenice da je lovni turizam takva vrsta i oblik turizma kojom se mogu ekonomski iskoristiti i optimalno valorizirati prirodne prednosti nekog kraja.

1. Izvor : Lovnogospodarska osnova za zajedničko otvoreno lovište broj VI/104 ''Koprivnica 1'' za razdoblje od 01.4.2007. do 31.3.2017. godine [↑](#footnote-ref-1)
2. Izvor : Lovnogospodarska osnova za zajedničko otvoreno lovište broj VI/105 ''Koprivnica 2'' za razdoblje od 01.4.2007. do 31.3.2017. godine [↑](#footnote-ref-2)
3. Izvor : Lovnogospodarska osnova za zajedničko otvoreno lovište broj VI/106 ''Koprivnica 3'' za razdoblje od 01.4.2005. do 31.3.2015. godine [↑](#footnote-ref-3)
4. Izvor : Lovnogospodarska osnova za zajedničko otvoreno lovište broj VI/101 ''Križevci'' za razdoblje od 01.4.2006. do 31.3.2016. godine [↑](#footnote-ref-4)
5. Izvor : Lovnogospodarska osnova za zajedničko otvoreno lovište broj VI/102 ''Đurđevac 1'' za razdoblje od 01.4.2007. do 31.3.2017. godine [↑](#footnote-ref-5)
6. Izvor : Lovnogospodarska osnova za zajedničko otvoreno lovište broj VI/103 ''Đurđevac 2'' za razdoblje od 01.4.2007. do 31.3.2017. godine [↑](#footnote-ref-6)